Israelmusthear - Die vrug vd Heilige Gees
Die vrug vd Heilige Gees
E-Boek: Die vrug van die Heilige Gees
[Kasset nr. L001]
Ek gee dan vir u die inleidende studie oor die Vrug van die Heilige Gees. Ons het in die vorige studies beklemtoon dat die Here sê nie; julle sal hulle ken aan hulle gawes nie maar jy sal hulle ken aan hulle vrugte. ‘n Goeie vergelyking en illustrasie vir ons is, as jy ‘n kersboom neem met allerhande wonderlike geskenke wat daaraan gehang is, ringe, horlosies, vulpenne, enige pragtige ding aan daardie kersboom, en langs hom sit jy ‘n vrugteboom, appelboom of perskeboom, en jy kyk na die twee. Dan weet jy dat daardie kersboom, hoe pragtig dit ook versier is, dit is geskenke en die mense sal bly wees daaroor, maar dit is aan die kersboom gesit. Dit het nie uit die boom gekom nie.
Lees weer: 1 Korinthiërs 14:1; (ingeval ons dalk ‘n fout maak)
Daarom moet ons nie soos baie mense maak nie, en sê: dit wil ek hê, die ander is nie belangrik nie. Die Bybel maak nie so nie, die Here maak nie so nie. Aan die vrugte sal jy die boom ken.
Ons moet tyd maak om te mediteer. Baie keer kan ons op ons knieë staan, of net sit, nie eens ons oë toe maak nie en met die Here praat, en sê: Here kom, maak Uself aan my bekend. Dit is verbasend wat met jou gebeur, net daardie sit voor die Here. Jy kan gaan kniel, staan, sit voor die Here met Johannes 15:7, en sê: Here, “As julle in My bly” openbaar dit aan my. Ons moenie net Skrif ken nie, daardie Skrif moet nou deur die Heilige Gees aan ons geopenbaar word.
Maar die vrugte kom van binnekant af, in jou hart. Vrugte is nie gawes nie. Net soos die saad bewerk moet word, “must be cultivated”, so ook moet ons nie dink ons kan na ‘n opwekkingsdiens gaan om sagmoedigheid, selfbeheersing ensovoorts te bekom nie. Jy kan vir jou laat hande oplê canadianviagras.com. Daar is krag in en die Here sal jou seën, maar die vrugte moet jy kultiveer. Jy sal vir hom moet sorg soos jy vir ‘n plant sorg. Vrugte soos die wingerd of boom, moet gesnoei word. Party takke moet uitgesny word. Dit is ‘n seer proses. Vrugte is nie iets wat op ‘n maklike manier kom nie. Dit is iets wat u sal moet bewerk in u lewe, die liefde, blydskap ensovoorts, dit kom van binne soos die Gawes van bo afkom.
Met ander woorde dit is nie ‘n onderbroke soort van lewe nie. Die vrugte van die Heilige Gees is iets in jou lewe wat jy konsekwent, doelbewus, voortdurend aan moet arbei. Jy moet gedurig die Here Jesus wat binne jou is koester. Jy moet sê: “Dankie Here Jesus vir U liefde want Uself is liefde, en vir al die ander dinge in my lewe. Bring dit tot volmaaktheid, bewerk dit in my”. Daar waar jy gefaal het, daar moet jy dit terugneem na die Here toe, sodat die Here dit in jou kan vervolmaak.
Jou wedergeboorte, jou redding, is die gebeurtenis van ‘n oomblik, maar jou heiligmaking is die werk van ‘n leeftyd. Jy word in ‘n oomblik gered. As jy jou oog op die Here kry en daardie vonk van die lewe val in jou hart, gee die Here die wedergeboorte, maar jou vervolmaking, jou heiligmaking werk jy aan vir die res van jou lewe. Jy sal gedurig voor die Here moet bely dat jy nog nie is waar jy behoort te wees nie. Jy moet daaraan werk, met ander woorde jy moet in die gees wandel. Ek het alreeds genoem dat die gawes en vrugte in volkome balans is.
Ek moet nie sê; wel, ek het die gawes, ek het die vrugte nie nodig nie. Of soos baie mense wat die Pinkster saak teen staan sê; ek het al die vrugte, ek het veral die liefde dit is die belangrikste, ek hoef nie in tale te praat of te profeteer nie, maar die Here gee hulle altwee, in volkome balans vir ons.
Ons het die vrugte nou gesien in Galásiërs 5:21-23 en die gawes in 1 Korinthiërs 12:8-10, waarin dit genoem is.
Vrugte groei, dit is die resultaat van lewe. Dit is die lewe van Christus, en die lewe met Christus in ononderbroke en volle gemeenskap met Hom. Een van die pragtigste illustrasies hiervan is in Johannes 15, lees gerus die hele hoofstuk vir uself. In Johannes 15:4, let op die woord bly of “abide”, hoe dit beklemtoon word.
Sien u die idee, u kan die res deurgaan en u sal sien daardie woordjie bly, dit is die belangrikste, ons moet in Hom bly. Daardie saad wat jy wil laat ontkiem, as jy ‘n saad vandag geplant het, gestel dit neem ‘n week, en jy is ongeduldig. Vandag plant jy dit en môre grawe jy dit oop en jy kyk na die saad of daar al iets gebeur het, nou plant jy dit weer. Dan grawe jy die saad weer oop en laat dit op die tafel lê vir ‘n ruk. Dan sit jy dit weer in die grond. Dan glimlag ‘n mens daaroor want daardie mens moet nou nie dink die saad sal ontkiem nie, maar so maak ons ook met die Here Jesus.
Ons moet daardie saak vir ons aankweek om met Hom te wandel. Om in Hom te bly en Hy in ons. Dan sal daar ‘n ander lewe in ons kom en dit is een van die geheime van die vrug. Daar kan niks die plek neem, van om met die Here te wandel nie. Hierdie vrug kom alleen deur die gemeenskap met die Here Jesus.
Donald Gee, een van die groot Pinkster Leraars het vir jare in Londen gewoon en Londen het baie rook en mis. Hy het probeer om tamaties te plant in die agterplaas, toe hy nog ‘n seuntjie was. Die rook en mis was te veel, daardie tamaties wou nie vrugte dra nie. Hy het moed opgegee.
Een oggend toe hy in die agterplaas kom was daar lieflike tamaties aan die plant, hy was so bly en opgewonde. Dit het nie lank geduur nie, toe hy mooi kyk, sien hy dit is sy ma wat hom jammer gekry het en ‘n poets wou bak en tamaties van die mark, met lyntjies aan die plante vasgebind het. Al was die tamaties daar, jy sal altyd die toutjies sien waarmee dit vasgebind was.
Met ander woorde, jy kan nie vrugte aan jou ophang nie, of vasplak nie, vrugte moet uit jou uitgroei. Daardie tamaties moet uit die tamatieplant uitgroei. Ons kan nie liefde aanplak nie, jy kan nie ‘n aangeplakte vrede hê nie. Die dag kom wanneer iemand daardie lyn gaan sien waarmee dit vasgebind is. Die omstandighede gaan dit afknip, en weg is jou vrede. Dit moet uit die plant uitgroei. So die gawes en die heiligmaking moet met mekaar saamgaan.
Gawes sonder liefde is waardeloos, soos ons alreeds in 1 Korinthiërs 13:1-3 gelees het. Ons moet lewende briewe vir die Here Jesus wees. Soos iemand eenkeer gesê het, u het seker al daarvan gehoor; die wêreld daarbuite lees nie die Bybel nie, hy lees ons. Ons is die lewende briewe van die Here Jesus. Jy kan nou al die gawes van die Heilige Gees hê, daar waar jy ookal is, maar die ding wat die mense gaan raaksien, die alledaagse medemens wat met jou saamleef, hy soek die vrugte, hy wil die vrugte sien.
Ons lewens moet aan die vrugte geken word!
Soms (ook uit Donald Gee se boek) werk die krag van die Here sterker in die sagte invloede van liefde, blydskap en vrede, as deur die magtige invloede van wonderwerke en profesieë. Jy kan gevalle hê waar daar magtige dade van geloof gedoen word, magtige wonderwerke, maar daardie gees van die liefde en vrede is nie daar nie.
Dit is net of dit daardie siel nie so raak nie. Daardie siel is selfs verbaas of oorrompel deur dit wat hy sien, maar hier binnekant in sy hart, is hy nie so getref as wat daar ‘n ware gees, ‘n sagte gees van liefde en van heerlike, volle blydskap en vrede is nie.
Baie keer met getuienisse is die persoon so vol van die Heilige Gees, of dalk dink hy selfs so, dat hy iemand wil oorrompel of iemand oorweldig, iemand wil skud en dat hy daardie persoon meer wegjaag as wat hy hom goeddoen.
Waar, as jy in die liefde en in die ware vrede van die Here kom, terwyl daardie persoon miskien op jou skel, net in liefde wat jy gekweek het, (want dit kom nie sommer vanself nie), die ou natuur is ook maar nors. Dit moet gekweek word en dít wen ‘n siel meer as die oorrompelende krag. Nou net om die balans te bewaar moet ek nie sê dat ek nie meer op die gawes moet konsentreer nie.
Nou weer dié idee: ‘n Land moet ingeneem word, reggemaak word vir ‘n oes. Jy wil die stuk grond voorberei. In die grond is partykeer rotse wat jy alleen met dinamiet kan wegskiet of sagmaak.
Daar is partykeer deure wat met geweld oopgestamp moet word en dit is hier waar die gawes van die Heilige Gees in kom. Laat ek weer vir u ‘n illustrasie gee, by die woord, om u te wys hoe die twee saamwerk.
Ons ken hierdie geval van Filippus in Samaría. Hoe het Filippus vir Samaría oorrompel? Deur die tekens en die wonders. Die skare sê dit in vers 6, “en die skare het eendragtig ag gegee op die woorde”, dan word die tekens genoem.
Moenie uit balans raak noudat ons die vrugte behandel en dink dat ons die gawes verkleineer nie. Ons wil net vir u die balans wys.
Daar was tekens en u kan sien hoe dit was, eintlik drastiese tekens, daardie Elimas die towenaar wat vir Paulus weerstaan het. Paulus het vir hom gesê in vers 10; “Kind van die duiwel”, hier was geen sagtheid nie, hier was krag, hier was geweld, dit was nodig. Hierdie man het nie liefde nodig gehad nie, hierdie man het ‘n demonstrasie van die krag van God nodig gehad, want die duiwel was besig om deur hom te werk om die evangelie te weerstaan. Moenie dat ons dit vergeet nie.
11 En nou, kyk, die hand van die Here is op jou, en jy sal blind wees en die son ‘n tyd lank nie sien nie. En onmiddellik het daar donkerheid en duisternis op hom geval en hy het rondgegaan en gesoek na mense wat hom by die hand kon lei.
Stel uself voor, hoe hulpeloos so ‘n persoon moet wees, iemand wat met die hand gelei word, (Daardie man wat die evangelie so weerstaan het ), tot hulpeloosheid geslaan met die krag van die gawe van die Heilige Gees, en dit het die goewerneur verslae gemaak en laat glo.
Nog ‘n paar verse om die balans reg te kry.
Hulle het toe ‘n geruime tyd daar deurgebring en vrymoediglik gespreek in die Here, wat aan die woord van sy genade getuienis gegee het deur te beskik dat tekens en wonders deur hulle hande plaasvind.
18 Want ek sal nie waag om iets te sê van dinge wat Christus nie deur my gewerk het nie om die heidene tot gehoorsaamheid te kan bring deur woord en daad
19 deur die krag van tekens en wonders, deur die krag van die Gees van God, sodat ek die evangelieverkondiging van Christus volbring het van Jerusalem af en rondom tot by Illírikum;
U sien ook die plek van krag en tekens en wonders. Daarom is dit van die uiterste belang, as ek die volmaakte wil en werk van God doen, dan moet ek as ‘n gelowige vir die Here soek, sy aangesig soek, en dit is sy belofte, dit is my erfenis, om in volkome balans te wees, die gawes en die vrugte, in my lewe. Moenie dink dit is nou net ‘n teoretiese bespreking nie.
U moet ernstig bid en u hart daarvoor gee dat ons nie in die tyd wat ons saam is, om dit nou te laat verbygaan nie, dat ons nou net Skrifkennis opgedoen het nie, dat ons miskien self ‘n goeie Studie oor die Gawes en Vrug kan gee, maar dit in werking bring en die Here daarvoor glo en dat die wêreld ‘n demonstrasie daarvan sien.
Dit wat die Here belowe het is Hy by magte om dit in ons lewens te volbring. Waarom sal die Here vir ons hierdie dinge in sy Woord gee sodat ons maar net daarna moet kyk? Nee, dat dit in ons lewens sal werk!
Kom ons kyk na ‘n paar voorbeelde van mense in die Bybel van wie dit so was, wat beide die Gawes en die Vrug in hulle lewens gehad het.
Kom ons kyk na Stéfanus:
Hier is nou die opdrag om die sewe diakens uit te soek, vol van die Heilige Gees en wysheid.
As ons nou deur sy lewe lees, dan sal ons ook die vrugte daarvan sien. Ons sal sien hoe hy hier aan die einde gekom het, dat hy self soos die Here Jesus gemaak het deur te bid vir die wat hom gestenig het, en die Here gevra het dat Hy hulle die ongeregtigheid nie moet toereken nie.
‘n Beskrywing van Bárnabas:
want hy was ‘n goeie man en vol van die Heilige Gees en geloof; en ‘n aansienlike skare is aan die Here toegebring.
Laat die wêreld, selfs ook die vyand, gedwing word om van ons te sê: hy of sy was ‘n goeie man of vrou vol van die Heilige Gees en van geloof. Dit is ons roeping. Dit is die getuienis wat daar ook aangaande ons behoort afgelê te word.
‘n Beskrywing van Ananías:
En ‘n sekere Ananías, ‘n vroom man volgens die wet, wat ‘n goeie naam gehad het by al die Jode wat daar woon,
Dit is dan na Ananías wat die Here Paulus gestuur het na sy Damaskuspad ondervinding. Hy moes vir Paulus hande oplê en vir hom sê: “Saul, broeder, die Here het my na jou toe gestuur, om vir jou hande op te lê dat jy mag sien en ook vervul mag word met die Heilige Gees”.
So was die karakters uit daardie dae goeie mense, vol van die Heilige Gees en so moet ons ook wees. Die kind van God moet die evangelie verfraai. Ons moet vir die wêreld ons vrugte kan wys. Die wêreld moet aan ons die liefde kan sien, geduldigheid en verdraagsaamheid en goedheid. Die kind van God moet ‘n vriendelike mens wees. Hy moet daardie vrugte dra.
Dit sal vir my niks help, dit sal nie die Here se saak bevorder, as ek in die gemeente of in my omgewing waar ek bly en bekend staan as ‘n Heilige Gees persoon, of ons staan bekend as ‘n Heilige Gees kerk en hier kom ‘n vreemdeling in, miskien ‘n soekende siel, ene wat soek na liefde, hier is niemand wat hom raaksien nie. Daardie een is onvriendelik; die een is ongeduldig met sy kinders; hier is die man en die vrou in onmin.
Wat se advertensie is dit vir die Here Jesus? Aan hulle vrugte sal julle hulle ken. Ons moet daardie vrugte dra en daardie nege vrugte mooi bekyk en dit moenie aan ons boom met lyntjies hang nie. Dit moet uit ons takke uit groei. Jy sal daaraan moet werk. Jy sal moet bely, dinge moet reggeskaaf en reg gedoen word. ‘n Mens is maar ‘n snaakse ding, daar is sekere dinge wat jy nie wil aflê nie.
Byvoorbeeld, toe ek gerook het, het die Here my aangespreek en oortuig omtrent die rook. Ek was ernstig daaroor, maar selfs in my ernstigste oomblikke was daar iets wat vir my gesê het: Here verlos my tog liewers nie, maar die ander stem het gesê: Doen dit!
Partykeer het jy ‘n gevoel teenoor ‘n sekere mens. Dit is amper vir jou lekker om die gevoel te behou. Jy wil nie graag van daardie gevoel afsien nie, om te dink ek moet nou met daardie persoon gaan vriendelik wees, dit is vir my lekkerder om hom so nou en dan ‘n steek te gee, as om daarvan verlos te raak. Ons is ‘n gevalle ou nasie. Dit het genade van God nodig, maar jy moet daaraan werk.
Ons het almal saamgestem ons is slawe; ons is gekoop; ons behoort aan Jesus Christus. Ons het onsself daaraan onderwerp. Hy is Heer. Dus, ek is onderworpe aan die Heer. Ek is duur gekoop, ek behoort aan Hom. As enigiemand uit die Woord vir my wys: Pastoor, jy maak so en die Woord sê só, dan moet ek my daaraan onderwerp, al is dit vir my as leraar ook hoe onaangenaam. Anders is ek nie ‘n dissipel nie. Dit is die basis. Nou kan ons mekaar in die liefde beheer, die een aan die ander. Ons is dan ook onderworpe aan mekaar, uit die Woord.
Daar is nie ‘n beter voorbeeld as Jesus Christus self nie. Hy het die krag gehad. Hy het selfs die vyeboom bestraf sodat hy verdor het, maar waar was iemand wat sagter en teerder was as Jesus self en ons kan en moet ook Sy beeld in ons kry. Die vrugte kom deur “cultivation”, gehoorsaamheid. Die gawes word ontvang deur geloof en dit is om Hom te verheerlik en om sy koninkryk uit te brei hier op aarde.
Die Here Jesus het gesê: “Ek sal vir julle ‘n ander Trooster gee, wat by julle sal bly, vir altyd” Hy sou die Here Jesus se plek inneem en deur die krag van die Heilige Gees sal dieselfde werke, die vrugte en gawes, ook in ons geopenbaar word deur Hom wat in ons woon. Hierdie bewerking sluit ook die snoeimes en snoeiskêr in.
In Johannes 15 staan dat; “elke loot wat in My nie vrug dra nie”, die word afgesnoei en uitgewerp. So moet ons ook in ons eie lewe die lote afsny wat nie vrugte dra nie en sekerlik soos enigiets wat Jesus nie verheerlik nie; my ongeduld, my onverdraagsaamheid en my liefdeloosheid, ek moet dit met geweld uitroei uit my lewe.
Ons moet die betekenis hiervan besef en ons moet bereid wees om die prys daarvoor te betaal, sodat die skoonheid van Jesus ook in my gesien kan word. Soos in daardie koortjie wat ons sing:
Laat ons dit nie net sing nie, maar dit ‘n werklikheid maak in ons lewens.
Daarom moet ons seker maak wat is die motief van my lewe?
Is die motief van my lewe; Hy (Jesus) of ek?
Moet ander mense my altyd bevredig, troos, verstaan?
Niemand verstaan of steur hulle aan my nie!
My motief moet wees, Hy! Hy! Hy!
Al sien niemand my ook raak nie, laat hulle Hom in my en my lewe raaksien. Dan gaan die heerlikheid van die Here se lewe in ons ook kom en dan gaan die wêreld ook vir Jesus leer ken. Ons moet ‘n lewe lei wat die evangelie sal versier.
Bestel die boek om verder te lees....